27.12.2022
EL
Επίσημη Εφημερίδα της Ευρωπαϊκής Ένωσης
C 493/59 Τρίτη 7 Ιουνίου 2022
74.
υπογραμμίζει ότι η ψηφιοποίηση και η αποτελεσματική ψηφιακή συνδεσιμότητα για τα νησιά αποτελούν ύψιστη προτεραιότητα, ιδίως ως συμβολή στην υπέρβαση των γεωγραφικών μειονεκτημάτων που αντιμετωπίζουν και για την ενίσχυση της παροχής ψηφιακών τεχνολογιών και υποδομών, υπηρεσιών εκπαίδευσης και κατάρτισης, καθώς και ηλεκτρονικής υγείας, συμπεριλαμβανομένης της τηλεϊατρικής και της τηλεψυχιατρικής, και άλλων βασικών κρατικών υπηρεσιών για πολίτες και ΜΜΕ που έχουν θετικές επιπτώσεις στις επιχειρηματικές στρατηγικές και δραστηριότητες· 75. τονίζει τη μεγάλη σημασία της συντήρησης των ψηφιακών υποδομών που συνδέουν τα νησιά της ΕΕ με τον υπόλοιπο κόσμο και συγκεκριμένα με τη διάθεση επαρκών ευρωπαϊκών κονδυλίων για την αντικατάσταση απηρχαιωμένων υποθαλάσσιων καλωδίων· 76. εκτιμά ότι, ιδίως σε μικρά νησιά, δυσκολεύονται οι ΜΜΕ να έχουν απρόσκοπτη πρόσβαση σε όλες τις πληροφορίες σχετικά με την προαγωγή της επιχειρηματικότητας, την ανάπτυξη δεξιοτήτων και τις ευκαιρίες που χρηματοδοτούνται από την ΕΕ· ζητεί να υπάρξει ισχυρότερη χρηματοδοτική στήριξη ως προς αυτό, καθώς και να παρέχονται ενισχυμένες συνεδριάσεις ενημέρωσης, υπηρεσιών παροχής συμβουλών και ειδικά προσαρμοσμένης κατάρτισης·
Μετανάστευση 77. σημειώνει ότι ορισμένα νησιά βρίσκονται αντιμέτωπα με την άφιξη μεγάλου αριθμού μεταναστών, συχνά μεγαλύτερου από τον τοπικό πληθυσμό, και αδυνατούν να παράσχουν τα απαραίτητα όσον αφορά τη στέγαση και τη βοήθεια· 78. εφιστά την προσοχή στην ιδιαίτερη και δυσανάλογα μεγάλη πίεση που υφίστανται συστήματα ασύλου και υποδοχής σε νησιά, περιφερειακά νησιά και εξόχως απόκεντρες περιοχές· ζητεί να αναγνωρίσει το ευρωπαϊκό σχέδιο δράσης για τα νησιά την προαναφερθείσα πραγματικότητα όσον αφορά το άσυλο και τη μετανάστευση, η οποία απαιτεί συντονισμένες λύσεις σε ευρωπαϊκό επίπεδο, λύσεις που σέβονται την ευημερία και την αξιοπρέπεια του ατόμου, ενώ παράλληλα αντιμετωπίζουν την πίεση·
Καθεστώτα επαναξιολόγησης κρατικών ενισχύσεων και μέτρα για τη μείωση του αναπτυξιακού ελλείμματος 79.
ζητεί από την Επιτροπή να διενεργήσει ανάλυση του όγκου των κρατικών ενισχύσεων που χορηγούνται σε επιχειρήσεις εγκατεστημένες σε νήσους της ΕΕ· θεωρεί ότι, παρά τις προσπάθειες που καταβάλλουν η ΕΕ και τα κράτη μέλη, είναι επιτακτικά αναγκαίο να καθοριστεί εάν και κατά πόσον οι εταιρείες που είναι εγκατεστημένες σε νησιωτικές περιοχές έχουν επωφεληθεί από τέτοια μέτρα και να επαναξιολογηθούν οι κανόνες για τις κρατικές ενισχύσεις αντιστοίχως· υπογραμμίζει, σε αυτό το πλαίσιο, ότι είναι σημαντική η παροχή πιο ευέλικτων κρατικών ενισχύσεων σε εταιρείες εναέριων και θαλάσσιων μεταφορών στις εν λόγω νησιωτικές περιοχές, δεδομένης της πλήρους εξάρτησής τους από τα εν λόγω μέσα μεταφοράς· 80.
ζητεί να υποβληθεί οποιαδήποτε μελλοντική αναθεώρηση του νομοθετικού πλαισίου για τις κρατικές ενισχύσεις σε εκτιμήσεις επιπτώσεων με βάση ειδικούς δείκτες, ώστε να αξιολογηθεί η υστέρηση των οικονομιών των νησιωτικών περιοχών ως προς την ανταγωνιστικότητα, και έναντι των συνεπειών της δέσμης για την προσαρμογή στον στόχο του 55 % στις εν λόγω περιοχές, και να διαμορφωθεί ένα ειδικό καθεστώς σταδιακής μείωσης για τα νησιωτικά εδάφη όταν τα έκτακτα μέτρα που προβλέπονται στο προσωρινό πλαίσιο για τις κρατικές ενισχύσεις θα λήξουν μετά την 31η Δεκεμβρίου 2021· 81.
ζητεί, δεδομένων των διακριτών χαρακτηριστικών τους, να δημιουργηθεί υποκατηγορία «νησιά» όσον αφορά την εφαρμογή των κανόνων για τις κρατικές ενισχύσεις για την περίοδο 2021-2027, και να καταργηθούν τα ανώτατα όρια για τις ενισχύσεις ήσσονος σημασίας για ευρωπαϊκές νήσους και εξόχως απόκεντρες περιφέρειες, πάνω από τα οποία απαιτείται η έγκριση της Επιτροπής· 82.
τονίζει ότι είναι απαραίτητη μια πιο ευέλικτη προσέγγιση ώστε να διασφαλιστεί η πλέον αποτελεσματική διάθεση των ευρωπαϊκών χρηματοδοτικών κονδυλίων στα νησιωτικά εδάφη και στις εξόχως απόκεντρες περιοχές χωρίς να υποβαθμίζονται τα σχετικά ποιοτικά πρότυπα και οι διαδικασίες παρακολούθησης· 83. σημειώνει ότι ο ισχύων κανόνας de minimis περιορίζει την ανταγωνιστικότητα και δημιουργεί δυσκολίες σε ευρωπαϊκές νήσους και εξόχως απόκεντρες περιοχές· συντάσσεται με την άποψη ότι οι νήσοι της ΕΕ θα πρέπει να εξαιρούνται όλες από τα ισχύοντα ανώτερα όρια του κανόνα de minimis, προκειμένου να μην βρίσκονται σε τόσο μειονεκτική θέση· ζητεί, επιπλέον, από την Επιτροπή να προσαρμόσει τους κανόνες περί κρατικών ενισχύσεων προκειμένου να διασφαλίσει ότι οι επιδοτήσεις για την επίλυση των προβλημάτων που άπτονται του νησιωτικού χαρακτήρα δεν θα θεωρούνται κρατικές ενισχύσεις, αλλά αντιστάθμιση ώστε να αντιμετωπίζονται ευρωπαϊκές νήσοι και εξόχως απόκεντρες περιοχές επί ίσοις όροις με τις αντίστοιχες ηπειρωτικές περιοχές·